ТАРИАЛАНГИЙН ИНДЕКСЖҮҮЛСЭН ДААТГАЛЫН ТУХАЙ 
ХУУЛИЙН ТӨСЛИЙН ТОВЧ ТАНИЛЦУУЛГА

Монгол Улсын хөдөө аж ахуйн салбар, ялангуяа тариалангийн үйлдвэрлэл нь уур амьсгалын өөрчлөлт, байгалийн гамшигт үзэгдэл, зах зээлийн хэлбэлзлээс өндөр хамааралтай хэвээр байна. Ган, хуурайшилт, хэт халалт, хур тунадасны хомсдол, хөрсний чийгийн дутагдал зэрэг цаг уурын эрсдэл нь ургацын хэмжээ, тариаланчдын орлогод шууд нөлөөлж, үйлдвэрлэлийн тогтвортой байдал, хүнсний хангамжид эрсдэл учруулж байна.
Монгол Улсад тариалангийн даатгалыг өмнө нь уламжлалт хэлбэрээр хэрэгжүүлж ирсэн туршлага бий. ХХААХҮЯ-наас ирүүлсэн мэдээллээр 2016–2020 онд “Нэрлэсэн эрсдэл бүхий даатгал”-ын журмаар улаан буудайн тариаланг даатгаж, 2016 онд 1 аж ахуйн нэгж, иргэний 250 га талбай хамрагдаж байсан бол 2020 онд 387 аж ахуйн нэгж, иргэний 22,488 га талбай хамрагдсан байна. Гэвч уламжлалт даатгал нь бодит хохирлыг газар дээр нь нэг бүрчлэн үнэлэх шаардлагатай, үйл ажиллагааны зардал өндөр, өргөн хүрээг хамруулахад хүндрэлтэй зэрэг сул талтай байна. Харин индексжүүлсэн даатгал нь урьдчилан тогтоосон цаг уур, ургац болон бусад индексийн мэдээлэлд үндэслэн даатгалын тохиолдол, нөхөн төлбөрийг тодорхойлох боломжтой тул хохирол үнэлэх хугацаа, зардлыг бууруулж, системийн шинжтэй цаг уурын эрсдэлийг өргөн хүрээнд даатгах боломжийг нэмэгдүүлнэ. 
Иймд тариалангийн салбарын эрсдэлийг урьдчилан удирдах, тариаланчдын санхүүгийн тогтвортой байдлыг нэмэгдүүлэх, гамшгийн дараах төсвийн гэнэтийн дарамтыг бууруулах зорилгоор тариалангийн индексжүүлсэн даатгалын бие даасан эрх зүйн орчныг бүрдүүлэх шаардлагатай байна.
1. Хуулийн төслийн ерөнхий агуулга, зохицуулах харилцаа
Хуулийн төслийн зорилго нь тариалангийн индексжүүлсэн даатгалын үйл ажиллагааны эрх зүйн үндсийг тогтоох, даатгалын эрсдэлийг хуваарилах, нөхөн төлбөр төлөх, даатгуулагч болон даатгагчийн эрх ашгийг хамгаалахтай холбогдсон харилцааг зохицуулахад оршино. 
Тариалангийн индексжүүлсэн даатгалд бодит хохирлыг талбай бүр дээр заавал үнэлэх бус, харин албан ёсны, тогтмол, шалгагдахуйц индексийн үзүүлэлтэд тулгуурлан даатгалын тохиолдол, нөхөн төлбөрийг тодорхойлно. Хур тунадас, ган, температур, халуун, хөрсний чийг, таримал ургамлын өсөлт, зайнаас тандан судлалын мэдээлэл, сумын дундаж болон тариалангийн талбайн ургацын индекс, түүнчлэн хоёр ба түүнээс дээш индексийн үзүүлэлтийг хослуулсан бүтээгдэхүүн ашиглаж болно. 
Даатгалын нэгжийг таримлын төрөл, талбайн хэмжээ, байршил, тариалангийн бүс дэх засаг захиргаа, нутаг дэвсгэрийн нэгж, талбар болон даатгалын хугацаагаар тодорхойлж, даатгалд хамрагдах талбайг газар зүйн мэдээллийн нэгдсэн системд бүртгэн индексийн тооцоонд ашиглана. 
Индексийн мэдээлэл нь албан ёсны, тогтмол, шалгагдахуйц, аргачлал нь нийтэд нээлттэй, тухайн даатгалын нэгжийг төлөөлөхүйц нягтрал, чанартай байх шаардлагатай. Цаг уурын албан ёсны ажиглалт, шаардлага хангасан автомат станц, мэдрэгч төхөөрөмж, ургацын статистик, зайнаас тандан судлал, хиймэл дагуулын өгөгдөл болон баталгаажсан бусад агро-мэдээллийн системийг ашиглахаар тусгасан. 
Хуулийн төсөлд индексийн үзүүлэлт болон даатгуулагчид бодитоор учирсан хохирол бүрэн давхцахгүй байх буюу суурь зөрүүний эрсдэлийг тусгайлан зохицуулсан. Даатгагч нь уг эрсдэлийн утга, үүсэх шалтгаан, нөхөн төлбөр олгогдох болон олгогдохгүй байж болох нөхцөлийг даатгуулагчид гэрээ байгуулахаас өмнө ойлгомжтой тайлбарлах үүрэгтэй байна.
Нөхөн төлбөрийг индексийн өөрчлөлтийн түвшинтэй уялдуулан шаталсан болон хэсэгчлэн олгож, индексийн босго, өөрчлөлтийн түвшин бүрд харгалзах нөхөн төлбөрийн хувь, хэмжээ, дээд хязгаарыг урьдчилан тогтоосон нөхөн төлбөрийн хүснэгтээр тодорхойлно.
Хуулийн төсөлд тариалангийн индексжүүлсэн даатгалын эрсдэлийг түвшнээр нь хуваарилах тогтолцоог бүрдүүлсэн. Эрсдэлийн дунд түвшнийг даатгагч болон хамтын эрсдэлийн сан, эрсдэлийн дээд түвшнийг давхар даатгалын компани, түүний сан болон давхар даатгалын механизм хариуцахаар зохицуулсан. Хамтын эрсдэлийн сан нь Малын индексжүүлсэн даатгалын тухай хуульд заасан сан байна. 
Ингэснээр шинээр бие даасан олон сан байгуулах бус, Малын индексжүүлсэн даатгалын тухай хуулиар бүрдсэн санхүү, давхар даатгалын институцийн тогтолцоог тариалангийн индексжүүлсэн даатгалд ашиглах боломж бүрдэнэ.
Тариалангийн индексжүүлсэн даатгалын хүртээмжийг нэмэгдүүлэх зорилгоор төрөөс тухайн жилийн батлагдсан улсын төсөв, төсвийн боломжид багтаан даатгалын хураамжийн тодорхой хэсэгт дэмжлэг үзүүлж болохоор зохицуулсан.
Дэмжлэгийг зорилтот бүлэг, шалгуур, хувь хэмжээ, дээд хязгаар, олгох нөхцөлтэй уялдуулан хэрэгжүүлэх бөгөөд индекс тооцоход шаардлагатай цаг уурын ажиглалт, ургацын статистик, зайнаас тандан судлал, газар зүйн мэдээлэл болон бусад мэдээллийн дэд бүтцийн чанар, хүртээмжийг сайжруулахад төрөөс дэмжлэг үзүүлэх эрх зүйн үндэс бүрдэнэ.
Хуулийг бүх нутаг дэвсгэрт нэгэн зэрэг хэрэгжүүлэхгүй бөгөөд эхний ээлжид туршилтын аймаг, сум, эрсдэлийн үнэлгээ болон өгөгдлийн бэлэн байдал хангагдсан таримал, индексийн төрлөөр хэрэгжүүлнэ. Туршилтын үр дүнг гүйцэтгэлийн шалгуур үзүүлэлтээр үнэлж, үр дүнд үндэслэн таримлын нэр төрөл, индексийн төрлийг үе шаттай өргөжүүлнэ.
Ингэснээр Монгол Улсад өмнө хэрэгжүүлсэн тариалангийн уламжлалт даатгалын туршлагыг индексжүүлсэн, өгөгдөлд суурилсан, санхүүгийн эрсдэлийг шатлан хуваарилсан шинэ тогтолцоонд шилжүүлэн хөгжүүлэх эрх зүйн үндэс бүрдэнэ.
2. Тухайн харилцааг урьд нь хууль, эрх зүйн бусад актаар зохицуулж ирсэн байдал
Одоогийн байдлаар тариалангийн даатгалтай холбоотой харилцааг Даатгалын тухай хууль, Иргэний хууль, Тариалангийн тухай хууль, Даатгалын мэргэжлийн оролцогчийн тухай хууль, Үрийн тариалангийн даатгалын тухай хууль зэрэг ерөнхий болон салбарын хуулиудаар зохицуулж ирсэн боловч индексжүүлсэн даатгалын онцлог, эрсдэлийн олон давхар хамгаалалт, индексийн босго, суурь зөрүү, нөхөн төлбөрийн шаталсан болон хэсэгчлэн олгох загвар, индексийн мэдээллийг хэмжих–тайлагнах–баталгаажуулах тогтолцоо, даатгалын нэгжийн газар зүйн бүртгэл, хэрэглэгчийн мэдээллийн тусгай хамгаалалт зэрэг нарийн зохицуулалт тусгагдаагүй байна.
Үрийн тариалангийн даатгалын тухай хууль нь Монгол Улсад үрийн зориулалттай тариаланг тодорхой хувь, талбайн хэмжээнд албан журмаар даатгуулах тогтолцоог бүрдүүлж, байгалийн гамшиг, өвчин, хортон, түймрийн эрсдэлээс хамгаалах эрх зүйн үндсийг тогтоосон байдаг. Уг хуульд даатгалын эрсдэлийн хүрээ, хураамж, нөхөн төлбөрийн хэмжээ, гэрээ байгуулах хугацаа, хохирол тооцох аргачлал болон даатгагчийн үүргийг зохицуулсан бөгөөд энэ нь үрийн тариаланд хамаарах уламжлалт даатгалын зохицуулалт юм. Мөн системийн шинжтэй их хэмжээний хохирол үүссэн тохиолдолд төрөөс нөхөн төлбөрийн зөрүүг хариуцах, давхар даатгалд хамруулах боломжийг хуульчилснаараа төрийн оролцоотой уламжлалт даатгалын загварыг баримталж ирсэн ч хэрэгжилт нь хангалтгүй байна.
Харин Малын индексжүүлсэн даатгалын тухай хууль нь зөвхөн мал аж ахуйн салбарт хамаарах тул тариалангийн салбарын үйлдвэрлэлийн мөчлөг, таримлын төрөл, талбайн байршил, ургацын хэлбэлзэл, индексийн мэдээллийн бүтэц, бүсчлэлийн онцлогийг бүрэн тусгах боломжгүй байсаар ирсэн. Иймээс одоогийн эрх зүйн орчин нь тариалангийн индексжүүлсэн даатгалыг тогтвортой, өргөн хүрээнд хэрэгжүүлэхэд хангалтгүй гэж үзэж байна.
3. Хуулийн төслийг боловсруулахтай холбогдуулан хууль санаачлагчаас авч хэрэгжүүлсэн арга хэмжээ
Хуулийн төслийг боловсруулах явцад хууль санаачлагч болон ажлын хэсэг нь дотоодын бодлогын баримт бичиг, судалгаа, өмнөх туршлагуудыг нэгтгэн судалж, Малын индексжүүлсэн даатгалын хэрэгжилтийн үр дүн, сургамжийг харгалзан үзсэн. Мөн уур амьсгалын эрсдэлийн үнэлгээ, тариалангийн бүсчлэл, индексийн өгөгдлийн бэлэн байдал, цаг уурын ажиглалтын мэдээлэл, ургацын статистик, зайнаас тандан судлал, хиймэл дагуулын өгөгдөл, мэдрэгч төхөөрөмжийн мэдээлэл ашиглах боломж, даатгалын нэгжийг газар зүйн мэдээллийн системтэй уялдуулах нөхцөлд дүн шинжилгээ хийсэн.
Түүнчлэн холбогдох төрийн байгууллага, даатгагчид, мэргэжлийн холбоод, судлаачид, шинжээчдийн саналыг авч тусгасан бөгөөд хэрэглэгчийн эрхийг хамгаалах, бүтээгдэхүүний товч танилцуулга хүргүүлэх, санхүүгийн боловсрол олгох, туршилтын журмаар хэрэгжүүлэх, үе шаттай өргөжүүлэх, татаасыг аажмаар бууруулах, эрсдэлийн сангуудын тогтолцоо бий болгох зохицуулалтыг боловсронгуй болгосон. Үүний зэрэгцээ хуулийн төсөл нь үе шаттай хэрэгжих боломжийг харгалзан шилжилтийн зохицуулалтыг тусгасан болно.
4. Хуулийн төслийг олон нийтээр хэлэлцүүлсэн дүн
Хуулийн төслийг боловсруулах явцад тариаланчид, даатгалын компаниуд, салбарын мэргэжилтнүүд, эрдэм шинжилгээний байгууллагуудын төлөөллийн оролцоотой хэлэлцүүлэг, уулзалтууд зохион байгуулж, санал, зөвлөмжийг тусгасан. Хэлэлцүүлгийн явцад индексжүүлсэн даатгалын давуу тал, суурь зөрүүний эрсдэл, нөхөн төлбөрийн ил тод байдал, индексийн мэдээллийн логик, хэрэглэгчдэд ойлгомжтой мэдээлэл хүргэх арга хэлбэр, төрийн оролцооны зохистой түвшин, туршилтын хэрэгжилтийн ач холбогдлын талаар санал солилцсон.
Эдгээр саналуудыг хуулийн төсөлд тусган, зохицуулалтыг илүү тодорхой, ойлгомжтой болгоход анхаарсан. Тухайлбал, суурь зөрүү, нөхөн төлбөр олгогдох болон олгогдохгүй нөхцөлийн талаарх урьдчилсан тайлбар, даатгалын бүтээгдэхүүний товч танилцуулга, индексийн мэдээллийг нийтэд мэдээлэх, индексийн маргаанд хараат бус эксперт, аудитын дүгнэлт ашиглах, нөхөн төлбөрийн хүснэгтийг гэрээний салшгүй хэсэг болгох зохицуулалтыг нарийвчилсан.
5. Гадаад орны туршлага, бусад судалгаа, шинжилгээний тайлангийн дүгнэлт
Олон улсын туршлагаас үзэхэд АНУ, Энэтхэг, Мексик, Этиоп зэрэг улс орнууд индексжүүлсэн даатгалыг тариалангийн салбарт амжилттай хэрэгжүүлж, уур амьсгалын эрсдэлийг бууруулах, фермерүүдийн орлогын тогтвортой байдлыг хангахад ашиглаж байна. Эдгээр орнуудын туршлагаас индексийн өгөгдлийн чанар, төр–хувийн хэвшлийн хамтын оролцоо, давхар даатгалын хамгаалалт, хэрэглэгчийн мэдээлэл, санхүүгийн боловсрол, үе шаттай хэрэгжилт чухал үүрэгтэй болох нь харагддаг.
Судалгаа, шинжилгээний тайлангуудаас индексжүүлсэн даатгал нь гамшгийн дараах шууд нөхөн олговроос илүү үр ашигтай, төсвийн сахилга батад эерэг нөлөөтэй, эрсдэлийг урьдчилан хуваарилах зах зээлийн механизмд суурилсан тогтолцоо болохыг харуулж байна. Үүний зэрэгцээ өгөгдлийн чанар, индексийн төлөөлөх чадвар, суурь зөрүүг бууруулах арга хэмжээ, хэрэглэгчийн ойлголт, хөндлөнгийн баталгаажуулалт нь амжилтын үндсэн нөхцөл болохыг тогтоосон. Иймд хуулийн төсөлд индексийн мэдээллийн эх үүсвэрийг өргөжүүлэх, хэмжилт–тайлагнал–баталгаажуулалтын тогтолцоо бий болгох, олон индекс ашиглах, нөхөн төлбөрийг шаталсан болон хэсэгчлэн олгох, туршилтын журмаар эхэлж үе шаттай өргөжүүлэх зохицуулалтыг тусгасан.
Тариалангийн индексжүүлсэн даатгалын тухай хуулийн төсөл нь тариалангийн салбарын уур амьсгалын эрсдэлийг урьдчилан удирдах, тариаланчдын орлогын тогтвортой байдлыг хангах, улсын төсөвт учрах гэнэтийн дарамтыг бууруулах зорилготой цогц зохицуулалт юм. Хуулийн төслийн сүүлчийн хувилбарт индексийн төрөл, даатгалын нэгжийн нарийвчилсан зохицуулалт, газар зүйн мэдээллийн системийн бүртгэл, мэдрэгч төхөөрөмжийн мэдээлэл ашиглах боломж, хэмжилт–тайлагнал–баталгаажуулалтын тогтолцоо, босго үзүүлэлтийн олон түвшин, нөхөн төлбөрийн хүснэгтийн нарийвчилсан зохицуулалт, хэрэглэгчийн мэдээллийн эрхийн хамгаалалт, даатгалын бүтээгдэхүүний товч танилцуулга, төрийн татаас, туршилтын болон үе шаттай хэрэгжилтийн зохицуулалтыг тусгаснаараа илүү боловсронгуй болсон.
Хууль батлагдсанаар тариалангийн даатгалын эрх зүйн орчин тодорхой болж, шинжлэх ухаанд суурилсан, ил тод, тогтвортой индексжүүлсэн даатгалын тогтолцоо бүрдэн, тариаланчдын эрсдэлийн удирдлага сайжрах, даатгалын зах зээл хөгжих, салбарын урт хугацааны тогтвортой хөгжил, хүнсний аюулгүй байдлыг хангахад чухал хувь нэмэр оруулах нөхцөл бүрдэх юм.

